Laste ja noorte huvitegevusest

Kui Kostivere kooli õpilasel tunnid lõppevad, seisab ta keerulise valiku ees: kas minna maadlustrenni, korvpalli või sulgpalli mängima, robootikaringi või hoopis kergejõustiku trenni. Ja kuidas seda kõike muusikakooli kõrvalt teha?
On suur väärtus, et Jõelähtme valla noortel on mitmekülgseid võimalusi vaba aega sisustada just oma kodukohas. Meil on avatud noortekeskused Kostiveres ja Lool, samuti on üsna edukalt käivitunud Noortebuss. Siinkohal võiks loetleda kõiki noortele suunatud või noorte endi algatatud ettevõtmisi, kuid juhin hoopis tähelepanu tasuta kvaliteetsele ja mitmekülgsele huviharidusele, mida pakutakse Jõelähtme valla koolides, noortekeskustes, raamatukogudes jm. 
Mitmekülgne ja kvaliteetne huviharidus igale valla lapsele on Jõelähtme vallas olnud prioriteet juba aastaid ja on seda ka edaspidi. On oluline, et igal meie noorel oleks võimalik tegeleda huvialaga, mis toetab tema arengut ja lähtub noore huvist, sõltumata sellest, kas ta elab kogukonnakeskuses või väiksemas külas. 
Riigikogu võttis 12. aprillil vastu seadusemuudatused, mille alusel riik hakkab täiendavalt toetama noorte huviharidust ja -tegevust. Pärast hetkeolukorra analüüsi ja suurimate kitsaskohtade määratlemist otsustavad omavalitsused toetuse kasutamise suunad noortele. Jõelähtme vallas kaardistati hetkeolukord käesoleva aasta kevadel. Meie vallas saab aktiivselt osaleda 66 huviringis, millest 45 on tasuta. Selleks, et täiendada ja veelgi mitmekesistada huvitegevuse võimalusi Jõelähtme vallas, koostatakse praegu täiendava huvihariduse ja -tegevuse toetuse kasutamise kava. Aruteludesse on kaasatud kõik osalised – noored, huvihariduse ja -tegevuse pakkujad, noorsootöötajad, noorsootöö spetsialistid, ringijuhendajad jpt. Eesmärk on suurendada huvihariduse ja -tegevuse kättesaadavust ning pakkuda noortele mitmekesisemaid tasuta osalusvõimalusi. Tasulistes huviringides osalemiseks saab vallalt endiselt taotleda spordi- ja huvitegevuse toetust, mis on 224 eurot lapse kohta ühes kalendriaastas. 
Tähtis on ka see, et transport ei takistaks huviringides osalemist. Selleks lisatakse täiendavaid bussiliine, millega võimaldatakse ringides osaleda ka hilisematel ja õhtupoolsematel kellaaegadel. Samuti on kultuuri- ja spordivaldkondade kõrval oluline nii Kostiveres, Lool kui ka Neemes arendada loodus- ja täppisteaduste ning tehnoloogia huviringe. Kõikide Jõelähtme vallas toimuvate huviringidega on võimalus tutvuda 21. septembril kell 14.00–18.00 Loo keskkoolis toimuval huvitegevuse infomessil.
See, millise huvitegevuse laps valib, sõltub ka lapsevanemast. Kuna huviringe on palju ja valikut langetada keeruline, peaks lapsevanem last toetama ja juhtima tema tähelepanu sellele, et laps valiks endale jõupärase tegevuse ja ei paneks ennast korraga igale poole kirja. Kostivere koolis on hea võimalus kõikide tasuta toimuvate huviringidega tutvuda terve septembri vältel ja otsus ringis osaleda on vaja langetada alles 1. oktoobriks, pärast erinevate huvitegevuste proovimist. Kes palju teeb, see palju jõuab, kuid puhkamiseks ja mängimiseks on ka vaja aega võtta! 

Ranele Raudsoo
Kostivere kooli
huvijuht